b'\n_START_ARTICLE_\nBo\xc5\xa1tjan Puhan\n_START_SECTION_\nIgralska kariera\n_START_PARAGRAPH_\nS hokejem se je za\xc4\x8del ukvarjati, konec osemdestih let prej\xc5\xa1njega stoletja v Predanovcih. Kmalu je pokazal izreden talent za igro in se \xc5\xbee s \xc5\xa1tirinajstimi leti, priklju\xc4\x8dil prvi ekipi. Ker leta 1989 v Predanovcih \xc5\xa1e niso imeli \xc4\x8dlanske ekipe, je prvi dve leti \xc4\x8dlanske kariere, igral za HK Pomurje._NEWLINE_Po ustanovitvi HK Triglav Predanovci leta 1991, je seveda zaigral za doma\xc4\x8di klub in bil naslednje desetletje eden najbolj\xc5\xa1ih igralcev v klubu in tudi v Sloveniji. S HK Triglav Predanovci je osvojil \xc5\xa1est naslovov pokalnih zmagovalcev Slovenije, tri naslove dr\xc5\xbeavnih prvakov v dvoranskem hokeju in kot zadnjega v sezoni 2000/2001 \xc5\xa1e najbolj cenjen naslov, naslov dr\xc5\xbeavnega prvaka v hokeju na travi._NEWLINE_S klubom se je udele\xc5\xbeeval tudi evropskih klubskih pokalnih prvenstev skupine C. Najprej so bili leta 1995 v Zagrebu sedmi, nato leta 1996 v Wettingenu peti, leta 1997 na Dunaju in leta 1998 v Zagrebu sedmi ter nazadnje leta 1999 pred doma\xc4\x8dimi gledalci v Moravskih Toplicah ponovno peti. Zaigral je tudi na dveh evropskih klubskih dvoranskih prvenstvih skupine C, leta 1996 v dresu HK Svoboda na prvenstvu v Sofiji in leta 2001 v dresu HK Triglav Predanovci na prvenstvu v Subotici._NEWLINE_Leta 2003 je razo\xc4\x8daran nad odnosi v klubu, zapustil mati\xc4\x8dni klub in se preselil k HK Moravske Toplice, za katerega je nastopal do igralske upokojite leta 2010. Leta 2009 je s klubom osvojil tudi zlato medaljo na evropskem klubskem prvenstvu skupine Challenge IV v Litvi. Leto pred tem, pa na enakem tekmovanju v Moravskih Toplicah bronasto._NEWLINE_Bil je izredno dobro tehni\xc4\x8dno podkovan igralec in bil zaradi tega pogosta tar\xc4\x8da nasprotnikovih branilcev. V sezonah 1997/1998 in 1998/1999 je bil dvakrat zapored prvi strelec dr\xc5\xbeavnega prvenstva. Enak dose\xc5\xbeek mu je uspel tudi na dvoranskem prvenstvu v sezonah 1998/1999 in 1999/2000. Za dr\xc5\xbeavno reprezentanco je debitiral na prvem Panonskem pokalu v Lipovcih na teki proti Hrva\xc5\xa1ki (1:3). Najve\xc4\x8dji uspeh z izbrano vrsto je dosegel leta 2007, ko je osvojil zlato medaljo na evropskem prvenstvu skupine Challenge II. Za reprezentanco je na enain\xc5\xa1tiridesetih nastopih dosegel \xc5\xa1tiri zadetke.\n_START_SECTION_\nTrenerska kariera\n_START_PARAGRAPH_\nV sezoni 2010/2011 je prevzel vodenje \xc5\xbeenske ekipe HK Moravske Toplice in se \xc5\xbee prvo sezono veselil naslova zmagovalk Interlige.'